‘Ficksburg-skieter’ gee sý weergaweEvan Sorour is tydens die voorval doodgeskiet. (Foto: Facebook) Die man wat daarvan beskuldig word dat hy Evan Sorour van Ficksburg in die Vrystaat doodgeskiet het, bly tot minstens volgende week agter tralies. Rudi Gericke se borgtogaansoek is Donderdag gedeeltelik in die landdroshof op Ficksburg aangehoor voordat die saak tot Dinsdag uitgestel is. Beurtkrag het die hofverrigtinge effens vertraag. Gericke kon nietemin vanmiddag sy weergawe van gebeure aan die hof vertel. Volgens dié weergawe het Sorour vir Gericke op 8 Januarie eerste geskiet voordat hy uit noodweer teruggeskiet het. Sorour is glo vyf keer geskiet en het op pad hospitaal toe aan sy beserings beswyk. Sorour se pa, Reuter, is glo ook erg deur Gericke aangerand. Gericke is tydens die voorval in die heup gewond. Die skietery spruit uit ŉ beweerde geskil oor vee wat ŉ heining beskadig het, maar volgens familievriende van die slagoffers besit die verdagte nie eens vee of selfs die plaas waar die voorval plaasgevind het nie. Toni Barrett het intussen gesê meer as 60 mense het vandag by die hof opgedaag ter ondersteuning van Sorour se familie. Barrett se man, Morgan, is een van verskeie mense wat ŉ saak van aanranding teen Gericke aanhangig gemaak het. Barrett is ook ŉ familievriend van Sorour. Sorour se geliefdes het in die aanloop tot Gericke se borgtogaansoek ŉ aanlyn en geskrewe versoekskrif van stapel gestuur in die hoop dat die aansoek van die hand gewys sal word. Maroela Media het vroeër berig die geskrewe versoekskrif het ten tyde van die oorhandiging altesame 265 handtekeninge bevat, terwyl kort duskant 10 000 mense die aanlyn versoekskrif onderteken het.